কক্সবাজার জেলা ফিশিং বোট মালিক সমিতির সভাপতি ও আওয়ামীলীগ নেতা মুজিবুর রহমান চেয়ারম্যানের সভাপতিত্বে অনুষ্ঠিত উক্ত জরুরী সভায় বলা হয়, বঙ্গোপসাগরে মাছ ধরতে গিয়ে  কক্সবাজারের জেলে ও ট্রলার মালিকরা দীর্ঘদিন ধরে জলদস্যুতার শিকার হচ্ছেন। সশস্ত্র ও সংঘবদ্ধ জলদস্যুরা জেলেদের মারধর করে মাছ, ইঞ্জিন ও জাল লুট করা ছাড়াও অপহরণ করে মুক্তিপণ আদায় করে যাচ্ছে। এ ব্যাপারে প্রশাসনের কাছে বারবার দাবী জানানোর পরও কোন সুফল পাওয়া যাচ্ছে না। ফলে তারা বাধ্য হয়ে কঠোর আন্দোলন কর্মসূচী ঘোষণা করেছেন।    সভায় আরো বলা হয়, সাগরে জলদস্যুদের যেভাবে রামরাজত্ব কায়েম হয়েছে তা দেখে মনে হয়, দেশে কোন সরকার নেই, দেশের জলসীমায় সরকারের কোন নিয়ন্ত্রণ নেই।    সমিতির সভাপতি মুজিবুর রহমান  চেয়ারম্যান বলেন, বঙ্গোপসাগরে এখন জলদস্যুদের সরকার চলছে। সাগরের সুন্দর বন এলাকা রাজু বাহিনী, আব্বাস বাহিনী, মিস্ টিয়া বাহিনী, জুলফিকার বাহিনী, মোতালেব বাহিনী, গিয়াস বাহিনী ও কৃষ্ণ সাগর বাহিনীর দখলে, ভোলা ও নোয়াখালী এলাকা টাইগার বাহিনীর দখলে এবং কক্সবাজার ও চট্টগ্রাম এলাকা কুতুবদিয়ার রমিজ বাহিনী, বাঁশখালীর রবি বাহিনী, সোনাদিয়ার সিরাজ বাহিনী ও মহেশখালী ঘটিভাঙ্গার ফরিদ বাহিনীর দখলে। এদের হামলায় গত ৪ মাসে ৪ শতাধিক ট্রলার অপহরণ ও লুটপাটের শিকার হয়। যা অতীতের সকল রেকর্ড ভঙ্গ করেছে।    সভায় তথ্য প্রকাশ করে বলা  হয়, মঙ্গলবার রাতে সাগরে জলদস্যুরা শহরের মাঝিরঘাট এলাকার জয়নাল আবেদীনের মালিকানাধীন এফবি এফবি খাজা-২ এর মাঝিমাল্লাদের মারধর করে মাছ, ইঞ্জিন ও জালসহ সর্বস্ব লুট করে। এতে অন্তত ১০ লাখ টাকার ক্ষয়ক্ষতি হয়। এভাবে প্রতিদিনই সাগরে ডাকাতি, অপহরণ ও লুটপাটের ঘটনা ঘটছে।    সভায় ক্ষোভ প্রকাশ করে বলা হয়, সমুদ্রে জেলেদের নিরাপত্তা বিধানের জন্য কোস্টগার্ড প্রতিষ্ঠা করা হলেও তারা জেলেদের কাছ থেকে চাঁদাবাজিতে ব্যস্ত।    তারা কোস্টগার্ড মহাপরিচালকের অপসারণও দাবী করেন।    শহরের বিমানবন্দর সড়কস্থ  কক্সবাজার জেলা ফিশিং বোট মালিক সমিতির নিজস্ব কার্যালয়ে অনুষ্ঠিত উক্ত সভায় আরো বক্তব্য রাখেন, সমিতির সহ-সভাপতি নুরুল ইসলাম নুরু কোম্পানী ও হাজী মোহাম্মদ ছিদ্দিক, সাধারণ সম্পাদক ও জেলা আওয়ামীলীগের সাংগঠনিক সম্পাদক মাহবুবুল হক মুকুল, যুগ্ম সম্পাদক দেলোয়ার হোসেন, সাংগঠনিক সম্পাদক মাষ্টার মোস্তাক আহমদ, কোষাধ্যক্ষ আবুল কাসেম আবু, পরিচালক যথাক্রমে হাজী ফরিদ আলম, আবদুল হক সওদাগর, জয়নাল আবেদীন সওদাগর, হাজী শফিকুর রহমান কোম্পানী, নুর মোহাম্মদ, কাইয়ূম সওদাগর, শফিউল্লাহ সবুজ, হাজী নজির আহমদ কোম্পানী, আমির হোসেন ও হারুনুর  রশীদ প্রমূখ। এসময় জেলার ফিশিং বোট মালিক ও মৎস্য ব্যবসায়ীরাও উপস্থিত ছিলেন।